text: РЕШЕНИЕ ЗА ИЗПЪЛНЕНИЕ НА КОМИСИЯТА
  от 26 ноември 2014 година
  за изменение на Решение 2010/5/ЕС, Евратом за разрешаване на Ирландия да използва някои приблизителни разчети за изчислението на базата за собствените ресурси от ДДС
  (нотифицирано под номер С(2014) 8932)
  (само текстът на английски език е автентичен)
  (2014/850/ЕС, Евратом)
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Договора за създаване на Европейската общност за атомна енергия,
  като взе предвид Регламент (ЕИО, Евратом) № 1553/89 на Съвета от 29 май 1989 г. за окончателни унифицирани схеми за събирането на собствените ресурси, набирани от данък добавена стойност (1), и по-специално член 6, параграф 3, второ тире от него,
  след консултации с Консултативния комитет по собствените ресурси,
  като има предвид, че:
  (1)
  Съгласно член 371 от Директива 2006/112/ЕО на Съвета (2) Ирландия може да продължи да освобождава от облагане сделките, посочени в част Б от приложение Х към тази директива, ако е освобождавала тези сделки към 1 януари 1978 г. Тези сделки трябва да бъдат взети предвид при определянето на базата за собствените ресурси от ДДС.
  (2)
  В писмото си от 28 април 2014 г. (3) Ирландия поиска удължаване на предоставеното от Комисията разрешение да използва някои приблизителни разчети при изчисляването на базата за собствените ресурси от ДДС за сделките, посочени в точка 10 от част Б от приложение Х към Директива 2006/112/ЕО, до 2018 финансова година включително. На Ирландия следва да се разреши да продължи да изчислява базата за собствените ресурси от ДДС, като използва някои приблизителни разчети.
  (3)
  От съображения за прозрачност и правна сигурност е подходящо прилагането на разрешението да се ограничи във времето.
  (4)
  Поради това е целесъобразно Решение 2010/5/ЕС, Евратом на Комисията (4) да бъде изменено по съответния начин,
  ПРИЕ НАСТОЯЩОТО РЕШЕНИЕ:
  Член 1
  В Решение 2010/5/ЕС, Евратом член 2 се заменя със следния текст:
  „Член 2
  Настоящото решение се прилага от 1 януари 2009 г. до 31 декември 2018 г.“
  Член 2
  Адресат на настоящото решение е Ирландия.
  Съставено в Брюксел на 26 ноември 2014 година.